**SJEKKES MOT FREMFØRING**

**Tale til sentralstyret, søndag 4. juni 2023**

**Kjære alle sammen.**

**Jeg vet ikke hva dere hadde brukt søndagen til hvis dere ikke var her.**

**Men hvis jeg skal tippe, tror jeg at en del av dere ville gått på søndagstur.**

**I skogen. Rundt et vann. På fjellet. Eller kanskje i byen.**

**Når man går på søndagstur, ser man gjerne turskilt langs veien. Sånne med blå eller rød pil. Som viser vei, og hvor langt det er igjen.**

**Neste gang jeg ser et sånt turskilt, kommer jeg til å tenke på Ola. Han har i 24 år jobbet med å lage disse turskiltene.**

**Og da jeg besøkte ham på jobb tidligere i vår, laget han dette skiltet til meg (*vise frem*).**

**Muligheter for alle – og pil til høyre!**

**For meg, er dette skiltet en viktig påminnelse.**

**Fordi Ola, som har laget skiltet, har en utviklingshemming.**

**Han har varig tilrettelagt arbeid gjennom Asker Produkt. Likevel bidrar han til verdiskaping gjennom å lage turskilt som etterspørres i markedet, og som mange av oss setter stor pris på.**

**Derfor er skiltet en påminnelse om at alle i vårt samfunn har noe å bidra med.**

**Men skiltet minner meg om én ting til.**

**Nemlig hva valget 11. september handler om.**

**Det handler om at folk – uavhengig av bakgrunn, ambisjoner og forutsetninger – skal få mulighet til å nå sitt absolutt fulle potensial.**

**På skolen. I familielivet. På jobben. I vennekretsen.**

**Høyre går til valg på å skape et samfunn med muligheter for alle.**

**Det handler om at alle skal få muligheten til å delta. Til å bestemme over eget liv. Og om at det skal være lov til å ha tro på at egne krefter kan bidra til å skape et bedre, varmere og mer bærekraftig lokalsamfunn.**

**Hva har lokalvalget med det å gjøre, tenker sikkert noen. Noen av de som har kommet bort til meg på stand under blå måned, har i alle fall lurt på det.**

**Vel. Da er svaret mitt: Ganske mye mer enn du tror!**

**Det er kommunene som har ansvar for barnehage og skole. For eldreomsorg og kommunehelsetjeneste. For å legge til rette for boligbygging og næringsutvikling. Og for å føre en ansvarlig økonomisk politikk.**

**Og det er fylkeskommunene som har ansvar for kollektivtrafikk, utbygging av veier og kompetansepolitikk.**

**Derfor spiller lokalvalget en stor rolle. Og derfor skal jeg i dag gi dere mine fem beste grunner til å stemme på Høyre 11. september.**

**\*\*\***

**For det første: Høyre vil ha en skole med læring og mestring for alle barn.**

**Til høsten begynner 60 000 barn i første klasse.**

**Noen vil si at alle de barna har trukket et vinnerlodd fordi de vokser opp i Norge.**

**På én måte er det sant. Mye er bra i norsk skole, og mye har også blitt bedre de siste årene.**

**Men det er også sant at forskjellene mellom skoler, kommuner og fylker er store. Faktisk kan to og et halvt års læring skille elever etter ti år på skolen – bare fordi de har gått på skole i ulike kommuner.**

**Det forteller meg én ting. Og det er at jobben som gjøres av kommunepolitikerne spiller en rolle.**

**Vi vet jo allerede at sosiale forskjeller gir barna ulikt utgangspunkt. Da kan vi ikke akseptere at kommunene bidrar til å forsterke de forskjellene.**

**Vi trenger derfor politikere som gjør det de kan for å gi alle barn et best mulig utgangspunkt – uavhengig av hvilken skole de går på eller hvilken kommune de bor i.**

**Å fullføre et utdanningsløp som gir studiekompetanse eller fagbrev, er viktig for å få de grunnleggende ferdighetene man trenger i arbeidslivet. Men skolen er også en viktig arena for å mestre sosiale utfordringer.**

**Dette var grunnen til at Høyre i regjering:**

* **innførte femårig masterutdanning for grunnskolelærere,**
* **skjerpet opptakskravene for å komme inn på lærerutdanningen,**
* **ga 50 000 lærere etter og videreutdanning,**
* **bidro til 5000 flere kvalifiserte lærere i klasserommene,**
* **la frem forslag om at elever ikke bare har rett til å gå på videregående skole, men faktisk få opplæring frem til de har fullført. Fullføringsreformen og disse historiske rettighetsutvidelsene ble vedtatt denne uken i Stortinget.**
* **Og vi innførte en fraværsgrense.**

**Men kanskje viktigst av alt: 8 av 10 elever fullfører nå videregående skole. Til sammenligning fullførte 7 av 10 i 2013.**

**Det er mange grunner til at flere fullfører. Den viktigste jobben har tusenvis av lærere gjort. I klasserommet hver eneste dag gjennom mange år.**

**Men kommunene kan også gjøre mye:**

* **De kan satse på tidlig innsats.**
* **De kan satse på lesing, skriving og regning.**
* **De kan øke kompetansen blant lærerne og skape et bedre lag rundt elevene.**
* **De kan gjøre det lettere å ta i bruk alternative opplæringsarenaer.**
* **De kan styrke rådgivningstjenesten, og gjøre samarbeidet på tvers av kommune og fylkeskommune bedre.**
* **De kan sørge for at de som skoleeier tar et større ansvar for å følge opp skoler som sliter.**

**Og så kan de, sånn som Agder Høyre har sagt at de vil gjøre hvis de vinner valget: Innføre en fraværsgrense i fylket som erstatning for den regjeringen skal fjerne. Eller kanskje bevare en egen lærerspesialistordning selv om regjeringen reverserte vår.**

**\*\*\***

**Men ungdomstiden handler ikke bare om skole. Vi blir også formet som mennesker.**

**Jeg vet at det begynner å bli en stund siden for en del av dere. Men hvis dere tenker tilbake på deres egen ungdomstid, tror jeg flere kan kjenne seg igjen i at de som lyktes i ungdomstiden, gjerne lyktes senere også.**

**De som derimot ikke lyktes, har kanskje opplevd frafall fra skolen, mer ensomhet, utenforskap – og i verste fall blitt stående utenfor jobb.**

**Oppskriften på en god ungdomstid er ikke nødvendigvis lik for alle, men jeg tror at tilpasset undervisning, organiserte fritidsaktiviteter og god psykisk helse er viktige ingredienser.**

**Nylig kom en helt fersk Ungdata-undersøkelse.**

**For første gang siden 2015, kan forskerne dokumentere en liten nedgang i andelen ungdom som rapporterer om mange psykiske plager.**

**Jeg håper dette er starten på en positiv utvikling. Men la meg gjøre det klinkende klart: Den utviklingen kommer ikke av seg selv. Vi må ta psykiske helseutfordringer blant barn og unge på større alvor.**

**1 av 10 ungdommer har en spiseforstyrrelse, og annenhver kvinnelig student oppgir at de har psykiske helseplager.**

**Ventetiden for å få hjelp øker, og mange opplever å ikke få hjelp raskt nok. Enkelte opplever også at de faller mellom to stoler – hvor de er for syke til å ha det bra, men for friske til å bli henvist til psykisk helsehjelp.**

**For Høyre er det viktig å ta tak i problemene før de blir større.**

**Derfor la vi denne uken frem vår egen plan for psykisk helse. Vi er utålmodige på pasientens vegne.**

**For vi kan ikke godta at ett krevende år i ungdomstiden blir til et helt liv i utenforskap.**

**Derfor har Høyre de siste årene jobbet for å få på plass flere psykologer og helsesykepleiere. Da vi satt i regjering, økte antallet psykologer i kommunene fra 130 til 600. Og fra og med 2020, innførte vi krav om at alle kommuner skal ha psykologkompetanse.**

**Men fremover må vi også tenke nytt. Om hvordan vi kan skape flere veier inn i skole og jobb, og hvordan man kan få hjelp til å håndtere psykiske helseutfordringer samtidig som man går på skole eller jobb.**

**I planen som ble lagt frem denne uken foreslår vi derfor:**

* **Å bedre overgangen for unge voksne i psykisk helsevern ved å utvide aldersgrensen i BUP til 25 år.**
* **Å øke kapasiteten innen offentlig finansiert psykisk helsevern for voksne, barn og unge med minst 7 prosent for døgnbehandling, og 15 prosent for poliklinisk behandling frem mot 2040.**
* **Og vi foreslo å gjøre lavterskeltilbudet mer tilgjengelig for de vanligste lidelsene, som Rask psykisk helsehjelp i kommunene.**

**\*\*\***

**For det andre: Høyre vil ha kvalitet og valgfrihet i eldreomsorgen.**

**God eldreomsorg handler om å få hjelp til å leve så normalt og godt som mulig til tross for de begrensningene alderdommen fører med seg. Det handler om å få medisiner til rett tid. Og helsehjelp når man trenger det.**

**Den siste tiden har vi dessverre sett avsløringer som viser at eldreomsorgen flere steder ikke er god nok.**

**På Ullern helsehus i Oslo har vi hørt historier fra pasienter og pårørende som har varslet om uverdige forhold, smerter frykt og dødsangst.**

**Dessverre burde det ikke kommet som et sjokk. I pårørendeundersøkelser svarte over halvparten av de pårørende ved Ullern Helsehus at de var misfornøyde.**

**Jeg har derfor en tydelig forventning: I kommuner som styres av Høyre etter valget, skal vi gjennomføre pårørendeundersøkelser, ha åpenhet om resultatene, og lytte til dem.**

**\*\*\***

**I april tok jeg Bergensbanen. De av dere som har tatt den før, vet at Bergensbanen gir orkesterplass til det beste Norge har å by på av natur.**

**Skog, fjell, vidder og fjorder.**

**Det var en fin tur, og i kupeen ble jeg kjent med Fridtjof. Han bor på Gullhella bo- og omsorgssenter i Asker.**

**Vi koste oss på tur. Ikke fordi Fridtjof hadde tatt turen ut av Gullhella, men fordi Gullhella har satt opp en helt egen togkupé med virtuelle togturer – til glede for både beboere, ansatte og besøkende, som meg selv.**

**For eldreomsorg handler også om livskvalitet. Om de små tingene som gjør dagen i dag litt forskjellig fra dagen i går eller dagen i morgen.**

**Det kan være fysisk aktivitet, det kan være en drink, det kan være musikk. Eller kanskje en togtur, som på Gullhella.**

**\*\*\***

**For det tredje: Høyre vil ha raskere saksbehandling for boligbygging og næringsutvikling.**

**For også her er forskjellene enorme mellom kommunene.**

**Boligvennlighetskåringen er en rangering av 119 norske kommuner etter hvor gode de er til å fremme boligbygging.**

**Blant de kommunene med aller dårligst boligvennlighet, finner vi Oslo på 98. plass. Altså dårligere enn 82 prosent av kommunene i Norge når det kommer til boligvennlighet. Kanskje er det ikke så rart. Saksbehandlingstiden er nå nesten seks år i gjennomsnitt når nye boliger skal planlegges og godkjennes av kommunen. Og behandlingstiden har økt med mer enn to år bare på de siste to årene.**

**Samtidig er Oslo sannsynligvis også blant de kommunene som mest av alle trenger å få opp byggetakten.**

**Heldigvis finnes det noen kommuner å lære av også. Sandefjord, for eksempel. Som tilfeldigvis styres av en ordfører jeg kjenner. Er faktisk kåret som den mest boligvennlige av de 20 største kommunene.**

**Og det gleder meg å se at mange Høyre-foreninger rundt om i landet går til valg på å være en ja-kommune som spiller på lag med innbyggere og utbyggere.**

**Som vil ta i bruk digitalisering og innovative løsninger. Ha farten på saksbehandlingen opp. Gjøre dialogen med utbyggere bedre. Og regulere flere boliger.**

**Ja, rett og slett være en fremtidsrettet og moderne kommune som utvikler seg for fremtiden.**

***\*\*\****

**For det fjerde: Vi vil holde skattene og avgiftene nede.**

**I tider med økte strømpriser, høyere rente og dyrere strøm – må det offentlige gjøre det vi kan for å gjøre det billigere å bo og leve i landet vårt.**

**Det kommer ikke til å være lett.**

**Men det er mulig å få mer for mindre hvis vi våger å løse oppgavene på nye måter. Hvis vi våger å ta ut gevinstene etterpå. Og hvis vi prioriterer det viktigste først.**

**Før helgen var jeg på Vestlandet. Der fikk jeg høre at på Stord, så har Arbeiderpartiet økt de kommunale avgiftene betydelig de siste årene.**

**Vår ordførerkandidat, Øyvind Kyvik, kunne fortelle at flere familier har opplevd at bare vann- og avløpsregningen har steget med 10 000 kroner fra 2022 til 2023.**

**På Stord blir dette en viktig sak før valget. Men det er også en viktig sak for Høyre.**

**Derfor er ett av Høyres fire nasjonale valgløfter følgende:**

**Nivået på eiendomsskatt, kommunale avgifter og gebyrer skal holdes nede der vi får ordføreren.**

**Vi skal sørge for en sunn og bærekraftig kommuneøkonomi, og gjøre det vi kan for at folk får beholde mer av egne penger. Det kommer til å være en kjerneoppgave for Høyre etter valget.**

***\*\*\****

**Så til det femte og siste punktet.**

**Det er jo sånn at veldig mye av Høyres politikk i denne valgkampen handler om å gjøre offentlige tjenester bedre.**

**En god skole. En god eldreomsorg. En effektiv og fremtidsrettet kommune.**

**Men vi er også opptatt av at kommunenes tilbud kan bli enda bedre gjennom private og ideelle alternativer, og at vi i mange sammenhenger faktisk trenger supplementet private og ideelle aktører kan gi oss.**

**Derfor lanserer Høyre i dag ny politikk for hvordan vi vil ta alle gode krefter i bruk for å videreutvikle velferdssamfunnet vårt.**

**Regjeringen og SV har på sin side satt ned et utvalg som skal utrede hvordan private aktører skal fases ut av velferden.**

**Ikke bare er det en avsporing fra de store, viktige utfordringene samfunnet vårt står overfor. Det er et direkte angrep på den norske velferdsmodellen, som har tjent oss godt i generasjoner.**

**For den norske velferdsmodellen er nettopp et samarbeid mellom det offentlige, private og ideelle. Med det offentlige som bærebjelken. Der private aktører gjennom generasjoner har tatt initiativ til nye måter å gjøre ting på – og det offentlige har adoptert dem.**

**Alt sammen til det beste for innbyggerne, og i stor grad på det offentliges regning.**

**\*\*\***

**Jeg har vært med i en god del valgkamper.**

**Og én ting som forundrer meg med mange av de valgkampene, det er at det er vi på høyresiden som må forklare hvorfor vi vil ha et mangfold av offentlige og private aktører. Det er vi som har bevisbyrden.**

**Men det normale, både i Norge og i andre land, er et sterkt offentlig velferdstilbud. Med private og ideelle supplementer – på det offentliges regning.**

**En utradering av de private og ideelle alternativene er derimot i klar strid med den norske velferdsmodellen.**

**Det er det som er kontroversielt. Og jeg mener at det er de som vil gå til krig mot en miks mellom offentlig og privat, som bør ha bevisbyrden for at det vil gjøre velferden bedre.**

**Venstresiden har de siste årene gjort det til en paradegren å utfordre den norske velferdsmodellen. Og nå er jeg faktisk litt redd for at de er i ferd med å lykkes med det hvis vi ikke tar et oppgjør med den politikken de fører – og den retorikken de bruker.**

**\*\*\***

**Høyre vil alltid kjempe for den norske velferdsmodellen.**

**Vi vil utvikle den, ikke avvikle den. Og vi vil sikre at innbyggerne får tjenester og hjelp av høy kvalitet, til riktig tid – med valgfrihet og makt over eget liv.**

**For å få til det, er vi avhengige av å fortsatt ha et mangfold av offentlige, private og ideelle aktører. Som sammen jobber for å skape et best mulig velferdstilbud.**

**Og jeg tror ikke det kan gjentas for ofte: Men når det er snakk om en tjeneste som vi mener at det offentlige har ansvar for å sikre. Ja, da skal det offentlige betale – uavhengig av om tjenesten blir levert av en offentlig, privat eller ideell aktør.**

**\*\*\***

**Å ta alle gode krefter i bruk er bra for samfunnet.**

**Private og ideelle kan raskere skalere opp nødvendige tjenester i kriser, og skalere dem ned når krisen er over.**

**Under pandemien satte Dr. Dropin opp testsentre. Hjemmelegene dro hjem til folk og testet dem. Og da krigen i Ukraina brøt ut, satte Hero opp asylmottak.**

**Private aktører kan på kort varsel steppe inn og løse utfordringer.**

**I august 2020 hadde Oslo kommune opp mot en ukes ventetid på koronatesting. Byrådet var først ikke villige til å ta imot en håndsrekning fra private helseaktører for å få ned ventetidene, men da de til slutt valgte å samarbeide med private aktører, gikk køene for koronatesting ned.**

**\*\*\***

**Men det å ta alle gode krefter i bruk, er også bra for den enkelte. Fordi alternativet til å bestemme selv, er at noen andre bestemmer for deg.**

* **For hvis ikke bestemor får velge om det er den offentlige, private eller ideelle hjemmesykepleien som skal komme hjem til henne, så er det kommunen som bestemmer det.**
* **Hvis ikke du kan bestemme hvor du skal behandles når du blir syk, er det systemet som bestemmer for deg.**
* **Hvis ikke barnet ditt kan velge å gå på en friskole med et alternativt undervisningsopplegg, er det kommunen eller fylket som bestemmer det.**

**Når vi tar alle gode krefter i bruk, lar vi pasienten, eleven og barnevernsbarnet være med på å definere hva som er et godt tilbud.**

**Og jeg må jo si at det er et paradoks at man har bytterett hvis man kjøper en paraply (som jeg tross alt har kjøpt en del av i livet). Men ikke hvis man er misfornøyd med hjelpen man får til de mest grunnleggende tingene i livet.**

**Høyre vil derfor gi folk en bytterett – ikke bare en klagerett – på velferdstjenester. Og den bytteretten skal gjelde uavhengig av størrelsen på lommeboken.**

**Dette er ikke bare et slagord.**

**For det er en forskjell på å kunne velge noe annet helt selv, helt uten byråkrati og konsekvenser. Og på å måtte sette i gang en klageprosess, som kanskje ikke fører frem – og som i tillegg kan føre til et dårlig forhold til dem som gir tjenesten man ikke er fornøyd med.**

**\*\*\***

**Kort oppsummert kan de private og ideelle**

* **ta unna lange helsekøer og øke kapasiteten,**
* **bidra til mangfold der pasienter trenger et bredere tilbud for å finne noe som passer dem,**
* **og bidra til innovasjon og nye måter å jobbe på som også kan gjøre de offentlige tjenestene bedre.**

**Dessverre har listen over innstramminger fra regjeringen allerede begynt å bli lang:**

* **De har fjernet fritt behandlingsvalg som ga pasientene mulighet til å velge en behandling som passet dem, for eksempel innen rus og psykisk helse.**
* **De har strammet inn på muligheten til å etablere eller utvide et friskoletilbud som gir elevene mulighet til å velge en skole med for eksempel en yrkesfaglig- eller realfagsprofil.**
* **De vil fjerne muligheten for private aktører til å formidle og følge opp fosterhjem. I dag står private aktører for en tredjedel av alle fosterhjem, og det er allerede utfordringer med rekrutteringen.**
* **De vil kaste ut private aktører fra barnevernet, til tross for at barnevernet selv melder om at en mulig konsekvens av pandemien er at flere barn og unge trenger å bo på en institusjon.**

**Og det vi mister er:**

* **Kapasitet som gjør at det offentlige får levert bedre og raskere.**
* **Et mangfoldig tilbud som gjør at du og jeg kan velge noe som passer oss.**
* **Nytenkning som kan vise seg å være fremtidens velferdstilbud.**

**Det er jo ikke alt man har tenkt på i et anbudsdokument. Og selv om kommunepolitikere gjør mye bra, er det ikke alt som kan vedtas i kommunestyret.**

**Jeg tror også at alle som har vært i et lærer-elev-forhold eller et lege-pasient-forhold, vet at det spiller en rolle hvem som gir deg undervisning eller behandling.**

**Ikke fordi noen er gode og noen er dårlige, men fordi alle er forskjellige. Vi har ulike ønsker og behov.**

**\*\*\***

**Ordskiftet rundt private aktører i velferdstjenestene er hardt.**

**Begrepet «velferdsprofitører» er flittig brukt av de politiske partiene ytterst til venstre.**

**Men jeg har et håp. Et ønske. Om at vi i denne valgkampen kan holde oss for gode til stempling av jobbskapere og innovatører.**

**Norsk næringsliv er vant til en viss uforutsigbarhet i forbindelse med stortings- og kommunevalg.**

**I hvor stor grad det offentlige skal samarbeide med private og ideelle aktører, er jo et politisk spørsmål. Og moderate endringer den ene eller andre veien annet hvert år er på mange måter normalen.**

**Men de siste årene har det blitt spesielt mye uforutsigbarhet.**

**I flere kommuner har det i tiden etter 2015 ikke vært et spørsmål om hvor mye man skal bruke private aktører, men om private aktører skal fjernes i sin helhet fra velferden.**

**Det er bare en måned siden byrådet i Oslo tilbakeførte det siste private sykehjemmet i Oslo. Ikke en eneste ny privat barnehage har fått etablere seg. Og man kan jo spørre seg: Hva blir det neste?**

**Denne uforutsigbarheten finner vi også på nasjonalt nivå.**

**Og skal vi tro regjeringens marsjordre til Avkommersialiseringsutvalget, er det bare starten.**

**La meg derfor si klart og tydelig:**

* **Høyre har tillit til at kommunene vet best hvordan de bør bruke kommunebudsjettet.**
* **Høyre har tillit til at kommunene vet best hvordan de skal løse oppgavene sine.**
* **Og Høyre har tillit til at private aktører har noe å bidra med i norske kommuner.**

**Derfor vil vi ha mer rammefinansiering, mindre øremerking. Mer mål- og resultatstyring, mindre detaljstyring. Vi vil fokusere på likeverdige tjenester, ikke nødvendigvis helt like tjenester.**

**Høyre skal alltid være garantisten for å ta vare på velferdssamfunnet – med en miks av private, offentlige og ideelle aktører!**

**\*\*\***

**Betyr det at vi alltid er fornøyde med alle private? Nei.**

**Debatten om hvem som skal tilby velferdstjenester har også hatt noen positive sider.**

**Et lite mindretall av aktører er av dårlig kvalitet og er dårlig styrt. Det gjelder naturligvis både offentlige, ideelle og private aktører.**

**Derfor er det avgjørende at vi har åpenhet om både eierskap, organisering og økonomi hos alle velferdsaktører. Vi må også kunne stille tydelige krav om at det skal være gode lønns- og arbeidsvilkår for de ansatte uavhengig av om man jobber hos en offentlig eller privat aktør. Og at bruker- og pårørendeperspektivet skal være førende for tilbudet.**

**Jeg tror det er avgjørende at både offentlige, private og ideelle følger et sett med spilleregler hvis folk skal ha tillit til tjenestene.**

**Høyre lanserer i dag derfor fem grep for å ta vare på den norske velferdsmodellen.**

**\*\*\***

**For det første: Det offentlige må bli bedre til å bestille tjenester.**

**At det offentlige tar i bruk private og ideelles kapasitet og innovasjonskraft, er bra. Men hvis det offentlige ikke er gode nok når de bestiller tjenestene, blir heller ikke resultatet så bra som det kunne vært.**

**Og jeg tror innkjøp er litt som de fleste andre ting i livet. Øvelse gjør mester. Man må trene for å bli god.**

**Derfor tror jeg det er urealistisk at alle landets 356 kommuner skal kunne opparbeide seg unik kompetanse om kjøp av tjenester.**

**Ikke alle kommuner har nok fagkompetanse. Kanskje mangler man nok jurister.**

**Og ikke alle har erfaringen som trengs. Kanskje gjør man ikke så mange innkjøp.**

**Derfor mener Høyre at staten bør ta en tydeligere rolle som rådgiver for kommunene når det gjelder innkjøp.**

**\*\*\***

**For det andre: Vi må ha mer åpenhet om eierskap, organisering og økonomi.**

**Vi må gjøre det lettere å få oversikt over aktører som mottar statlig eller kommunal støtte for å tilby en tjeneste, og vi må gjøre det lettere å gjennomføre effektive kontroller av dem.**

**Derfor vil Høyre etablere et offentlig tilgjengelig register over alle private virksomheter som leverer offentlig finansierte velferdstjenester, og utrede hvilke tiltak som kan innføres for å få mer transparens hos private aktører som leverer velferdstjenester.**

**\*\*\***

**For det tredje: Vi må ha bedre brukerinvolvering og bedre kvalitet.**

**Velferdstjenestene er jo til for innbyggerne. Om det er barnehage- og skolebarn, beboere på sykehjem, asylsøkere eller familier som får hjelp av barnevernet.**

**Det sier seg egentlig selv. Men altfor mange opplever lite forutsigbarhet, for lite tilpasning til egne behov, og at tjenestene er for lite lyttende når man sier ifra om noe.**

**Da blir kvaliteten dårligere. For kunnskap om hvordan brukerne og pårørende opplever tilbudene de får, er jo helt avgjørende for å levere gode tjenester. Det gjelder uansett om tjenesten blir levert av private, ideelle eller det offentlige.**

**I Høyre-styrte Øygarden gjennomfører kommunen slike undersøkelser innen eldreomsorgen, og har en årlig statusrapport til behandling i kommunestyret. Det er å ta brukerinvolvering på alvor.**

**Derfor vil Høyre at brukerne skal involveres bedre før det inngås en kontrakt om en velferdstjeneste. At det offentlige i større grad vektlegger kvalitet ved inngåelse av kontrakter med private og ideelle aktører.**

**Og at kommunene skal gjennomføre jevnlige bruker- og pårørendeundersøkelser – både hos de private, ideelle og i det offentlige. Og disse undersøkelsene må være offentlige, og de må lyttes til.**

**For det fjerde: Vi må ha strenge krav til ansattes lønns- og arbeidsvilkår.**

**Den norske velferdsmodellen, der private, ideelle og det offentlige samarbeider, bidrar til mangfold, bedre kvalitet, valgfrihet og innovasjon.**

**Noen ganger kan det også gi mer effektiv bruk av samfunnets ressurser fordi aktørene kan levere bedre eller samme kvalitet til en lavere samlet kostnad enn det offentlige.**

**Men det skal selvsagt ikke skje ved å undergrave de ansattes lønns-, pensjons- og arbeidsvilkår.**

**Høyre vil derfor at det skal stilles strenge krav for å sikre dette.**

**\*\*\***

**For det femte. Det må bli enklere å inngå samarbeid med private og ideelle aktører.**

**I 2011 ble det borgerlig flertall i Tromsø, og året etter fattet kommunestyret et vedtak om å innføre fritt brukervalg i helse- og omsorgstjenestene.**

**Likevel tok det over tre år å innføre ordningen. Det er altfor lenge.**

**Årsaken var at det tok lang tid å utrede og få på plass gode rammer som muliggjorde fritt brukervalg i kommunen. For å løse dette problemet, innførte Høyre i regjering en nasjonal godkjenningsmodell for fritt brukervalg. Det betyr at brukerne kunne velge private leverandører som kommunen hadde godkjent på forhånd – og satt en pris på. Dermed kunne aktørene kun konkurrere på kvalitet, og ikke på pris. De kunne utvikle seg og friste med særegenheter – til det beste for brukerne.**

**Nå har regjeringen fjernet lovfestingen av godkjenningsmodellen.**

**Derfor vil Høyre innføre godkjenningsmodellen i kommunene vi styrer etter valget, slik at kommunens innbyggere raskere får mer valgfrihet!**

**\*\*\***

**Private og ideelle aktører i velferden bidrar til mangfold og bedre tjenester. Men de av dere som så på Dagsrevyen forrige lørdag, så også at private initiativ kan gi folk en ny sjanse.**

**Gjennom Medarbeiderne får personer som har levd et trøblete liv med rus, mulighet til å jobbe. De får full lønn og jobber for den lønnen, heller enn å gå på tiltak.**

**Det viser at det finnes mange partnere for det offentlige der ute – ikke bare for kommunene, men også statlige virksomheter som NAV.**

**Men de kreftene kan vi bare trekke på hvis vi bevarer den norske velferdsmodellen.**

**\*\*\***

**Kjære venner. Denne helgen er det hundre dager til valglokalene stenger.**

**Og meningsmålingene viser at vi har mulighet til å gjøre et historisk godt valg:**

* **Vårt aller beste resultat i lokalvalg kom i 1979, med 29,2 prosent. Det kan nå stå for fall.**
* **For aller første gang i historien kan Høyre bli største parti i et lokalvalg.**
* **Vi har nådd målet vårt om å stille liste i 325 kommuner, og vel så det.**
* **Og jeg har stor tro på at vi skal gjøre det bedre enn ved sist lokalvalg da vi fikk 20 prosent.**

**Men dette skjer ikke av seg selv. Vi må stå på til siste slutt. Og de neste 100 dagene er det opp til oss å gjøre jobben.**

**Men forhåpentligvis blir det ikke bare hvile etter de 100 dagene. Det ligger store og krevende oppgaver foran oss som samfunn.**

**Men Høyre er klare for å ta fatt på de oppgavene hvis vi får velgernes tillit!**

**Vi vil skape et samfunn med muligheter for alle.**

* **Derfor vil vi ha en skole med mestring og læring.**
* **Derfor vil vi ha kvalitet og valgfrihet i eldreomsorgen.**
* **Derfor vil vi ha raskere saksbehandling.**
* **Derfor vil vi holde skattene og avgiftene nede.**
* **Og derfor vil vi ta alle gode krefter i bruk for å få til alt dette.**

**Jeg gleder meg til å gå inn i valgkampinnspurten sammen med dere. Og husk at hvis dere møter noen velgere som lurer på hva de skal stemme, så går veien til et samfunn med muligheter til alle – til høyre!**